b'\n_START_ARTICLE_\nCharles Nodier\n_START_SECTION_\nOtro\xc5\xa1tvo in mladost\n_START_PARAGRAPH_\nNjegov o\xc4\x8de Antoine-Melchior Nodier je bil odvetnik sodi\xc5\xa1\xc4\x8da Besan\xc3\xa7on, mama Suzanne Paris pa je bila njegova slu\xc5\xbekinja. Poro\xc4\x8dila sta se 12. septembra 1791. O\xc4\x8de je bil v novembru 1790 izvoljen za \xc5\xbeupana Besan\xc3\xa7ona za eno leto, avgusta 1791 pa za predsednika okrajnega kazenskega sodi\xc5\xa1\xc4\x8da. 22. decembra  istega leta je takrat 11-letni Nodier podal patriotski govor za Dru\xc5\xa1tvo prijateljev Ustave (Jacobin Club) v svojem rojstnem mestu. Dolgo je veljal za nezakonskega, kar je imelo nanj velik vpliv. _NEWLINE_Zgodaj se je zanimal za francosko klasi\xc4\x8dno literaturo in pesnil v slogu klasicisti\xc4\x8dne poezije 18. stol.; z 8 leti je \xc4\x8dital Montaignea, z 12 leti se navdu\xc5\xa1eval za ideje francoske revolucije in bil \xc4\x8dlan revolucionarnega dru\xc5\xa1tva Les Amis de la Constitution v Besan\xc3\xa7onu. Pod vodstvom nekega o\xc4\x8detovega prijatelja se je pri\xc4\x8del baviti z entomologijo in napisal ve\xc4\x8d razprav. Po izgubi slu\xc5\xbebe pomo\xc5\xbenega bibliotekarja v Besan\xc3\xa7onu, ki ga je bil dobil po dokon\xc4\x8danju \xc5\xa1tudija (1797), je \xc5\xa1el v Pariz in izdal vrsto romanov, pisal \xc4\x8dlanke, politi\xc4\x8dne epigrame in literarne satire proti Napoleonu v glasilu republikanske opozicije Le Citoyen fran\xc3\xa7ais. Zaradi satiri\xc4\x8dne ode La Napol\xc3\xa9one so ga leta 1804 zaprli in nato izgnali v doma\xc4\x8de mesto. Iz Besan\xc3\xa7ona se je zatekel v Jursko pogorje, nadaljeval entomolo\xc5\xa1ke in botani\xc4\x8dne \xc5\xa1tudije in odprl javen literarni te\xc4\x8daj v mestu D\xc3\xb4le. Leta 1808 se je poro\xc4\x8dil in postal osebni tajnik \xc4\x8duda\xc5\xa1kega angle\xc5\xa1kega u\xc4\x8denjaka H. Crofta v Amiensu ter z njim izdal nekaj kurioznih filolo\xc5\xa1kih del zlasti klasi\xc4\x8dnih pisateljev z ob\xc5\xa1irnimi komentarji; v tem \xc4\x8dasu je tudi objavil delo s podro\xc4\x8dja onomatopoije Le Dictionnaire raisonn\xc3\xa9 des onomatop\xc3\xa9es fran\xc3\xa7aises (1808) in s podro\xc4\x8dja prava Questions de litt\xc3\xa9rature l\xc3\xa9gale (1812).'